《送王仲山副使重往秦中》
清代·朱蔚

匣中宝剑夜有声，萧萧班马门前鸣。天明未明出门去，春风吹前平凉城。

平凉城北将军树，旧是使君停骑处。十年摧抑今复来，岁月苍茫感行路。

丈夫志愿乐长征，入海真能掣大鲸。自怜苦被儒冠误，不得从君万里行。

作者简介：朱蔚，字子蓝，海宁人。道光乙酉举人，官工部主事。有《盟兰山馆遗稿》。